Imtella' Novembru 30, 2021 Żagħżugħ ta' 24 sena minn Raħal Ġdid kien ikkundannat 6 xhur ħabs sospiżi għal sentejn wara li nstab ħati li ħebb għal ieħor billi tah daqqa ta' ras fi ġnien pubbliku. Yarik Farrugia kien mixli li fit-8 ta' Marzu ta' sentejn ilu, għall-ħabta tal-5.30 p.m. f'bandli f'Ħal Tarxien, ikkaġuna ferita gravi fuq Nathaniel Attard. Mill-provi li tressqu quddiem il-Maġistrat Nadine Lia rriżulta li Attard mar il-bandli biex ikellem żewġt iħbieb tiegħu. Fil-bandli kien hemm 3 gruppi ta' żgħażagħ u f'ħin minnhom żagħżugħ fi grupp minnhom mar fuq Attard u mbuttah bi spalltu. Kien hawn li ġie ieħor li tah daqqa ta' ras fuq rasu. Kif il-vittma staqsih għaliex għamillu hekk, l-aggressur tah daqqa oħra u qallu biex ma jersqux lil hemm. Attard u sħabu marru ċ-ċentru tas-saħħa ta' Raħal Ġdid fejn il-vittma sarulu 4 punti. Attard qal lill-Pulizja li huwa ma kienx jaf lil Farrugia imma għarfu minn xi ritratti fuq Facebook. Wara li kien arrestat, Farrugia ċaħad li aggredixxa lil Attard u kkonferma li ma kienx jafu. Ħabiba ta' Attard xehdet li kienet se tiġi aggredita u Attard mar jiddefendiha, iżda l-akkużat mar u ħebb għalih. Social worker li xehdet dwar l-akkużat qalet li l-akkużat kellu trobbija diffiċli u fil-passat kien jieħu d-droga. Wara li semgħet il-provi, inkluż filmat meħud minn cameras tas-sigurtà fil-bandli, il-Maġistrat Lia qalet li jirriżulta ċar li l-akkużat ħebb għal Attard. "Il-Qorti tqis l-agir tal-imputat bħala kapriċċjuż u mmatur għall-aħħar. L-inċident jidher li sar mingħajr ebda raġuni fuq vittma li ma jirriżulta li għamillu xejn, wisq anqas ipprovokah, u li kien għaddej għal affari tiegħu f'post pubbliku. Jirriżulta li l-imputat ppretenda li l-ġnien pubbliku huwa xi territorju personali tiegħu u li jiddeċiedi hu min jista' jgawdih", qalet il-Maġistrat. Meta ġiet biex tagħti s-sentenza hija rrimarkat li Farrugia kien diġà nstab ħati ta' vandaliżmu fuq gazebo fl-istess ġnien. Minbarra s-sentenza ta' ħabs sospiża hija rabtitu għal perjodu ta' sena biex ma jdejjaqx lil Attard inkella kien jeħel multa ta' €1,000. Hija poġġietu wkoll taħt ordni ta' trattament għal sentejn biex jikkontrolla l-emozzjonijiet tiegħu. Il-prosekuzzjoni f'dan il-każ tmexxiet mill-Ispettur Sarah Kathleen Zerafa.